b"\n_START_ARTICLE_\nColumbograma\n_START_PARAGRAPH_\nUn columbograma (angl\xc3\xa8s:  pigeongram ) \xc3\xa9s un missatge transportat per un colom missatger. Ja des de temps antics aquesta mena de comunicaci\xc3\xb3 va ser habitual per transmetre missatges urgents, sobretot a les tropes, i va arribar al punt \xc3\xa0lgid d'utilitzaci\xc3\xb3 al segle XIX, quan es va utilitzar entre la poblaci\xc3\xb3 civil, i fins i tot es van emetre segells espec\xc3\xadfics per aquest tipus de correu. Des de la Segona Guerra Mundial, el columbograma entre civils va entrar en des\xc3\xbas a causa de la modernitzaci\xc3\xb3 dels  mitjans de comunicaci\xc3\xb3, amb el temps va passar a utilitzar-se nom\xc3\xa9s en determinades unitats militars i quan durant un conflicte b\xc3\xa8l\xc2\xb7lic totes les altres formes de comunicaci\xc3\xb3 estaven compromeses._NEWLINE_A Nova Zelanda, l'any 1897, es va establir The Great Barrier Pigeongram Service (Servei de columbogrames de Gran Barrera), per al transport de columbogrames entre Auckland i l'Illa Gran Barrera, distanciades uns 100 quil\xc3\xb2metres. L'any seg\xc3\xbcent, el servei va emetre els seus propis segells."